10 Oktober 1877 | Nettie Eloff gebore – My Dopperdagboek
10 Oktober 1877 | Nettie Eloff gebore
Oktober 9, 2018 • morneweb
Een van oom Paul se geliefkoosde kleindogters verjaar saam met hom
Stephanetta Johanna Paulina (Nettie) Bredell (gebore Eloff) was ’n kleindogter van pres. Paul Kruger, wie se name sy in vroulike vorm gekry het, en die eerste eggenote van die president se lyfwag Manie Bredell.
Nettie Eloff was een van die nege kinders van Frederik Christoffel Eloff (1850–1924) en Elsje Francina Kruger (1853–1924). Haar grootouers aan moederskant was pres. Kruger en sy tweede vrou, Gezina Susanna Wilhelmina du Plessis (5 Mei 1831 – 20 Julie 1901).
Een van Elsie se broers was die beeldhouer Fanie Eloff. Nog ’n broer, Sarel, was ‘n onverskrokke Boere-kommandant. ’n Suster, Elsie, was getroud met dr. Herman van Broekhuizen, SA rugbyspeler, predikant en diplomaat.
Haar oom Jan Eloff was die tweede mynkommissaris van die Witwatersrand na wie Eloffstraat genoem. Twee kinders is uit Nettie en Manie Bredell se huwelik gebore, Elsie (Ella) Francina Eloff Bredell en Johannes Sarel Bredell.
Volgens oorlewering het pres. Kruger twee gunstelingkleindogters gehad: die susters Nettie en Elsie. Nettie is op haar oupa se verjaardag gebore en sy en haar suster het diep in hul oupa se hart ingekruip. Die Eloff-kinders het op ’n plaas, wat toe net buite Pretoria geleë was, grootgeword. Ryk Freek het op die noordoostelike deel van die plaas Daspoort, wat hy in 1896 gekoop het, gewoon en dit na Eloffsdal herdoop.
Aan die begin van die Driejarige Oorlog is baie huise in klerefabrieke omskep. Nettie en Elsie het die klereprojek in Pretoria bestuur. Hier het honderde vroue in die hooggeregshofgebou hemde, broeke en jasse gemaak en na die kommando’s gestuur. Hulle het aanhou werk tot die Britte Pretoria ingeneem het.
Toe pres. Kruger sy siek vrou in Pretoria moes agterlaat en na Europa vlug, het die Eloffs agtergebly en is die president vergesel van onder andere dr. Herman van Broekhuizen en die president se lyfwag, Manie Bredell. Uit dié geledere het Elsie sowel as Nettie se toekomstige huweliksmaat gekom.
Die egpaar Eloff en van hul agt kinders het eers ná Gezina Kruger se dood in Julie 1901 ingewikkelde reëlings getref om met ompaaie uit Transvaal te ontsnap en die ou president in Europa by te staan. So het die Eloffs dit reggekry om sy 76ste verjaardag in 1901 saam met hom in Nederland te vier.
Nettie en haar man het in ’n huis, wat hulle “Ouderliefde” genoem het omdat Ryk Freek dit aan hulle geskenk het, tussen Voortrekkersweg en Paul Krugerstraat, Eloffsdal, gewoon.
Nettie is op 3 Mei 1920 weens malaria oorlede en is in die Rebeccastraat-begraafplaas begrawe. Manie het ’n tweede keer getrou, met die weduwee Hilda Henrietta Oelrich, gebore Barry. Dié huwelik was kinderloos.
26 September 1886 | GRA-lede koop Langlaagte
10 Oktober 1925 | GK Sannieshof gestig